Skaapboerdery is die hoofkomponent van dié boerdery. Die skaap is grootliks Merino's. Ander komponente sluit in wild en redelik onlangs, ook die aanplant van olyfboorde.
Bokpost lê in die hartland van die RSA in 'n malaria- en misdaadvrye, veilige landstreek. Dis geleë in die groter Colesberggebied, amper halfpad tussen Johannesburg en Kaapstad, ongeveer 23 km van die N1 en 20 km van Philippolis af. Die plaas lê knus tussen die skilderagtige rantjies en koppies van die Oranjerivier, ongeveer 180 km suid van Bloemfontein.
Die plaas is baie toeganklik. Die paaie na die plaas toe is geteer (N1 of die R717) met ongeveer 20 km tipies Suid-Afrikaanse grondpad. Daar is ook 'n geteerde landingstrook vir ligte vliegtuie net 28 km van die plaas af. Die plaas, Bokpost beslaan 10 000 ha Savanna/Karooweiding. Skaapboerdery is die hoof ekonomiese bedrywigheid op die plaas, maar wild loop vry in drie kampe.
Temperature is veral aangenaam in die herfs (Maart-Mei) en in die lente (September-November) met sonnige weer dwarsdeur die jaar.
Gemiddelde temperature hier is hoogsomer (Desember) 30°C (maksimum) en 14°C (minimum). In die middle van die winter is dit 1°C en 16°C (maksimum).
Bokpost het 'n trotse geskiedenis: daar word reeds vir meer as 'n honderd jaar en deur vyf geslagte van dieselfde familie, wat selfs die Anglo-Boereoorlog oorleef het op hierdie plaas geboer! Dit dra net verder by tot die ryke geskiedenis van dié plaas. Die omgewing spog met 'n hele aantal historiese terreine en ander interessante plekke.
Die skaap wei in die veld en word organies mee geboer. Een maal per jaar word 'n produk-veiling gehou.